ปธน.โอบาม่ากำลังหาเสียงสนับสนุนแผนศก.ซึ่งรวมถึงการพัฒนาอุตสาหกรรมไฮ-เทคและขึ้นค่าแรงขั้นต่ำ
ปธน.โอบาม่า เริ่มการทำงานในวันพุธหลังจากเสร็จสิ้นการกล่าวปราศรัย State of the Union ด้วยการเดินทางไปยังรัฐต่างๆเพื่อหาเสียงสนับสนุนแผนเศรษฐกิจที่ได้กล่าวไว้
ปธน.Obama กล่าวว่าเวลานี้บริษัทต่างชาติเริ่มมองเห็นศักยภาพของการลงทุนในสหรัฐ ซึ่งรวมถึงผลประโยชน์ด้านต่างๆมากมายที่รัฐบาลสหรัฐเสนอให้สำหรับบริษัทที่สร้างงานในอเมริกา และว่าอเมริกาสามารถดึงดูดบริษัทจากต่างชาติได้ด้วยการลงทุนในอุตสาหกรรมพลังงานทางเลือกและโครงสร้างสาธารณูปโภคใหม่ๆ ตลอดจนสนับสนุนอุตสาหกรรมรุ่นใหม่ที่ใช้เทคโนโลยีขั้นสูงและให้ค่าแรงสูงสำหรับแรงงานชาวอเมริกัน ซึ่งเชื่อว่าเป็นแนวทางหนึ่งในที่จะช่วยฟื้นฟูเศรษฐกิจสหรัฐ ปธน.Obama ยังได้เร่งเร้าให้มีการขึ้นอัตราค่าแรงขั้นต่ำจากระดับ 7 ดอลล่าร์ 25 เซ็นต์ในปัจจุบันเป็น 9 ดอลล่าร์ เพื่อให้แรงงานอเมริกันที่ชีวิตที่ดีขึ้น โดยบอกว่านอกจากการทำให้ประชาชนมีงานทำแล้ว ยังต้องมีชีวิตความเป็นอยู่ที่ดี มีค่าจ้างที่พอเพียงสำหรับเลี้ยงดูครอบครัวด้วย อย่างไรก็ตาม บรรดาสมาชิกพรรครีพับลิกันหลายคนต่อต้านแผนการขึ้นอัตราค่าแรงขั้นต่ำโดยบอกว่าจะทำให้บริษัทต่างๆจ้างงานน้อยลง ส.ว Marco Rubio จากพรรครีพับลิกัน กล่าวปราศรัยตอบสนองต่อคำแถลง State of the Union ของปธน.Obama ว่า แผนเศรษฐกิจของปธน.Obama พึ่งพาการใช้จ่ายของภาครัฐมากจนเกินไป และว่าการที่รัฐบาลเข้ามาแทรกแซงมากเกินไปนั้นคือการดึงรั้งเศรษฐกิจไม่ให้ก้าวไปข้างหน้า เป็นการจำกัดโอกาสทางเศรษฐกิจ และไม่ทำให้เกิดความคิดใหม่ๆ ธุรกิจใหม่ๆ หรืองานใหม่ๆในภาคเอกชน ตามแผนเศรษฐกิจของปธน.Obama นั้น ได้เสนอให้มีการจัดตั้งสถาบันด้านการสร้างสรรค์นวัตกรรมด้านอุตสาหกรรม ซึ่งรัฐบาล ภาคธุรกิจและสถาบันการศึกษาต่างๆจะทำงานร่วมกันเพื่อช่วยให้บริษัทในอเมริกาสามารถก้าวไปข้างหน้าและเพิ่มการจ้างงาน นอกจากนี้ยังมีนโยบายมุ่งเน้นที่การศึกษาตั้งแต่ระดับเด็กเล็กไปถึงมหาวิทยาลัย เพื่อพัฒนาให้คนอเมริกันรุ่นใหม่มีศักยภาพในการแข่งขันกับประเทศอื่นๆได้